भारत की कृषि प्रधान अर्थव्यवस्था में डेयरी उद्योग का महत्वपूर्ण स्थान है। हरियाणा में डेयरी उद्योग खासा फलफूल रहा है। हालांकि राज्य में दूध के प्रसंस्करण का अधिकतर काम निजी क्षेत्र की कंपनियों द्वारा किया जा रहा है। राज्य में इस समय दूध को प्रसंस्कृत करने के छोटे-बड़े 32 डेयरी प्लांट काम कर रहे हैं, जिनमें चार प्लांट सहकारी क्षेत्र और 28 निजी क्षेत्र के प्लांट हैं। राज्य का कुल दूध उत्पादन पिछले साल करीब 55 लाख मीट्रिक टन रहा है। हरियाणा पशुपालन विभाग के एक अधिकारी के मुताबिक राजय में प्रति व्यक्ति दूध की उपलब्धता 660 ग्राम है, जो कि देश के औसत से काफी बेहतर है।